小胡笳引
作者：元稹
朝代：唐

paragraphs: 雷氏金徽琴，王君寶重輕千金。
三峽流中將得來，明窗拂席幽匣開。
朱弦宛轉盤鳳足，驟擊數聲風雨迴。
哀笳慢指董家本，姜生得之妙思忖。
泛徽胡雁咽蕭蕭，繞指轆轤圓衮衮。
吞恨緘情乍輕激，故國關山心歷歷。
潺湲疑是雁鸊鵜，砉騞如聞發鳴鏑。
流宮變徵漸幽咽，別鶴欲飛猿欲絕。
秋霜滿樹葉辭風，寒雛墜地烏啼血。
哀弦已罷春恨長，恨長何恨懷我鄉。
我鄉安在長城窟，聞君虜奏心飄忽。
何時窄袖短貂裘，臙脂山下彎明月。